CELEX: 62015TN0289
Language: el
Date: 2015-06-02 00:00:00
Title: Υπόθεση T-289/15: Προσφυγή της 2ας Ιουνίου 2015 — Hamas κατά Συμβουλίου

27.7.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 245/43
            
         Προσφυγή της 2ας Ιουνίου 2015 — Hamas κατά Συμβουλίου
   (Υπόθεση T-289/15)
   (2015/C 245/52)
   Γλώσσα διαδικασίας: η γαλλική
   
      Διάδικοι
   
   
      Προσφεύγουσα: Hamas (Ντόχα, Κατάρ) (εκπρόσωπος: L. Glock, δικηγόρος)
   
      Καθού: Συμβούλιο της Ευρωπαϊκής Ένωσης
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την απόφαση (ΚΕΠΠΑ) 2015/521 του Συμβουλίου, της 26ης Μαρτίου 2015, σχετικά με την ενημέρωση και τροποποίηση του καταλόγου προσώπων, ομάδων και οντοτήτων που υπάγονται στα άρθρα 2, 3 και 4 της κοινής θέσης 2001/931/ΚΕΠΠΑ για την εφαρμογή ειδικών μέτρων για την καταπολέμηση της τρομοκρατίας και για την κατάργηση της απόφασης 2014/483/ΚΕΠΠΑ, καθόσον αφορά τη Hamas (συμπεριλαμβανομένης της Hamas-Izz-al-Din-al-Quassem)·
            
         
               —
            
            
               να ακυρώσει τον εκτελεστικό κανονισμό (ΕΕ) 2015/513 του Συμβουλίου, της 26ης Μαρτίου 2015, σχετικά με την εφαρμογή του άρθρου 2, παράγραφος 3, του κανονισμού (ΕΚ) 2580/2001 για τη λήψη ειδικών περιοριστικών μέτρων κατά ορισμένων προσώπων και οντοτήτων με σκοπό την καταπολέμηση της τρομοκρατίας και για την κατάργηση του εκτελεστικού κανονισμού (ΕΕ) 790/2014, καθόσον αφορά τη Hamas (συμπεριλαμβανομένης της Hamas-Izz-al-Din-al-Quassem)·
            
         
               —
            
            
               να καταδικάσει το Συμβούλιο στο σύνολο των δικαστικών εξόδων.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει επτά λόγους.
   
               1.
            
            
               Ο πρώτος λόγος αντλείται από παράβαση του άρθρου 1, παράγραφος 4, της κοινής θέσης 2001/931 (1), καθόσον οι εθνικές αποφάσεις τις οποίες επικαλείται το Συμβούλιο δεν πληρούν τις προϋποθέσεις που προβλέπει το εν λόγω άρθρο για να θεωρηθούν αποφάσεις από αρμόδια αρχή.
            
         
               2.
            
            
               Ο δεύτερος λόγος αντλείται από πλάνη ως προς το υποστατό των πραγματικών περιστατικών, δεδομένου ότι κατά ουσιώδες μέρος τους τα πραγματικά περιστατικά που παραθέτει το Συμβούλιο ουδόλως τεκμηριώνονται με αποδεικτικά στοιχεία.
            
         
               3.
            
            
               Ο τρίτος λόγος αντλείται από πλάνη εκτιμήσεως όσον αφορά τον τρομοκρατικό χαρακτήρα της οργανώσεως Hamas.
            
         
               4.
            
            
               Ο τέταρτος λόγος αντλείται από την αρχή περί μη επεμβάσεως η οποία δεν επιτρέπει να θεωρείται τρομοκρατική οντότητα η Hamas, που είναι νόμιμο πολιτικό κίνημα το οποίο έχει κερδίσει τις εκλογές στην Παλαιστίνη και αποτελεί τον πυρήνα της Παλαιστινιακής Κυβερνήσεως.
            
         
               5.
            
            
               Με τον πέμπτο λόγο προβάλλεται ότι το Συμβούλιο παρέβη την υποχρέωση αιτιολογήσεως.
            
         
               6.
            
            
               Ο έκτος λόγος αντλείται από προσβολή των δικαιωμάτων άμυνας της προσφεύγουσας καθώς και του δικαιώματός της σε αποτελεσματική ένδικη προστασία κατά το στάδιο της διαδικασίας που διεξάγεται σε εθνικό επίπεδο.
            
         
               7.
            
            
               Ο έβδομος λόγος αντλείται από προσβολή του δικαιώματος ιδιοκτησίας, καθόσον η δέσμευση των κεφαλαίων της προσφεύγουσας προσβάλλει αδικαιολόγητα το δικαίωμά της αυτό.
            
         
      (1)  Κοινή θέση του Συμβουλίου, της 27ης Δεκεμβρίου 2001, για την εφαρμογή ειδικών μέτρων για την καταπολέμηση της τρομοκρατίας (ΕΕ L 344, σ. 93).